Peter Hummelgaard (S), 2024-10-23:
Tak for ordet, og også tak til fru Karina Lorentzen Dehnhardt for spørgsmålet.
I mine øjne er dansk politi et af verdens bedste politikorps.
Hver eneste dag møder der dygtige politifolk ind på arbejde og udfører deres opgaver, hvad enten der er tale om bevogtning, efterforskning eller forebyggelse, med dedikation og mod, og det er jeg som justitsminister dybt, dybt taknemmelig for.
Regeringen har med finanslovsforslaget for 2025 lagt op til at videreføre politiets og anklagemyndighedens nuværende flerårsaftale samt en række tidligere besluttede initiativer på politiets og anklagemyndighedens område i 2025.
Samlet set har regeringen med finanslovsforslaget lagt op til at afsætte ca. 2 mia. kr. til politiet og anklagemyndigheden i 2025, hvilket betyder, at der vil være tale om et bevillingsløft i 2025 sammenlignet med 2024.
Herudover har regeringen lagt op til at prioritere en ramme på i alt 0,5 mia. kr. årligt til danskernes tryghed, og det gør vi, fordi vi ønsker at sætte ind over en bred front.
Vi har nu igangsat en proces, hvor vi i regeringen skal blive enige om, hvordan vi så bruger rammen på den her halve milliard bedst muligt.
Men det vil være naturligt, at politiet også vil blive tilgodeset.
Der er altså således ikke tale om, at bevillingerne til politiet bliver reduceret.
Tværtimod vil politiets bevillinger stige fra 2024 til 2025, ligesom de i øvrigt også steg fra 2023 til 2024.
Når det er sagt, er vi opmærksomme på, at politiet står over for en række vanskeligt undgåelige merudgifter som følge af bl.a. opgaver relateret til den ændrede sikkerhedssituation, stigende udgifter og fordyrelse af bl.a. it-kontrakter, og det vil udfordre politiets økonomi i 2025 og frem.
Det kunne bl.a. være flere ressourcer til en styrket indsats i politiet som følge af den ændrede sikkerhedssituation eller en styrket indsats mod grænseoverskridende organiseret kriminalitet, som er nogle af de opgaver, der trækker store veksler på politiet.
Når der er nærmere klarhed om politiets økonomiske situation, vil jeg naturligvis orientere forligskredsen bag flerårsaftalen for politiet og anklagemyndigheden.
Jeg har i den forbindelse også indkaldt til forligskredsmøde for partierne bag flerårsaftalen for politiet og anklagemyndigheden i november, og jeg ser i den forbindelse frem til at kunne give en nærmere orientering om den økonomiske situation samt drøfte de her spørgsmål nærmere.
Tak for ordet.
Først og fremmest vil jeg sige, at jeg ligesom alle andre begræder alle de civile ofre, der er i den her konflikt, både på palæstinensisk side, på libanesisk side og på israelsk side.
Jeg mener, det er en ulykkelig konflikt på alle tænkelige måder, og vi er alle sammen også godt klar over, at den eneste langsigtede bæredygtige løsning er to stater, der lever side om side og i øvrigt gensidigt anerkender hinandens eksistens.
Det tror jeg er afgørende, og derfor har jeg også bare behov for at sige det, for jeg bryder mig ikke om den slutning, at det, når jeg redegør for, hvad våbeneksportreglerne er, bliver sat i kausalitet med antallet af civile ofre.
Derudover er det altså Udenrigsministeriets og Justitsministeriets vurdering, at Danmarks tilgang til eksportkontrol er i overensstemmelse med både Danmarks EU-retlige og internationale forpligtelser.